EA กำไร Q1 โตกระฉูด 70% ทะลุ 2.3 พันล้าน รับ “รถอีวี-พลังงานหมุนเวียน-แบต” หนุน
EA เปิดงบไตรมาส 1/66 กำไรโตกระฉูด 70% ทะลุ 2.3 พันล้านบาท จากปีก่อนกำไร 1.37 พันล้านบาท รับรายได้จากธุรกิจ "รถอีวี-โรงไฟฟ้าพลังงานหมุนเวียน-โรงงานแบตเตอรี่" เพิ่มขึ้น
EA กำไร Q1 โตกระฉูด 70% ทะลุ 2.3 พันล้าน รับรายได้จากธุรกิจ "รถไฟฟ้า-พลังงานหมุนเวียน-แบต" หนุน
12 พ.ค. 2566

บริษัท พลังงานบริสุทธิ์ จำกัด (มหาชน) หรือ EA รายงานผลการดำเนินงานงวดไตรมาส 1/66 สิ้นสุดวันที่ 31 มี.ค.66 ดังนี้

สำหรับไตรมาส 1/66 บริษัทฯ มีกำไรปรับตัวเพิ่มขึ้น สาเหตุหลักมาจากผลดําเนินงานของธุรกิจรถโดยสารไฟฟ้าและรถเพื่อการพาณิชย์ และธุรกิจโรงไฟฟ้าพลังงานหมุนเวียนที่สูงขึ้น โดยมีรายได้รวม 8,904.17 ล้านบาท เพิ่มขึ้นจำนวน 4,087.61 ล้านบาท หรือเพิ่มขึ้นร้อยละ 84.87 เมื่อเทียบกับช่วงเวลาเดียวกันของปีก่อนที่มีรายได้รวม 4,816.56 ล้านบาท ทั้งนี้รายได้กลุ่มธุรกิจโรงไฟฟ้าพลังงานหมุนเวียน 3,502.14 ล้านบาท เพิ่มขึ้น 880.14 ล้านบาท หรือเพิ่มขึ้นร้อยละ 33.75 เมื่อเทียบกับช่วงเวลาเดียวกันของปีก่อนที่มีรายได้ 2,622.00 ล้านบาท
ส่วนรายได้กลุ่มธุรกิจรถโดยสารไฟฟ้าและรถเพื่อการพาณิชย์ 3,987.87 ล้านบาท เพิ่มขึ้นจำนวน 3,848.36 ล้านบาท โดยหลักมาจากการจําหน่ายรถโดยสารไฟฟ้าและรถเพื่อการพาณิชย์ โดยในไตรมาสแรกของปี 2566 บริษัทฯ ผลิตและจําหน่ายรถโดยสารไฟฟ้าและรถเพื่อการพาณิชย์ จำนวนทั้งสิ้น 790 คัน
รวมทั้งรายได้กลุ่มธุรกิจแบตเตอรี่ลิเทียมไอออนจำนวน 1,366.41 ล้านบาท เพิ่มขึ้นจำนวน 1,281.42 ล้านบาท จากปริมาณการจําหน่ายแบตเตอรี่ลิเทียมไอออนที่เพิ่มขึ้นในไตรมาสที่ 1/2566 (บริษัท อมิตา เทคโนโลยี (ประเทศไทย) จํากัด ได้เริ่มดำเนินการเชิงพาณิชย์เพื่อผลิตและจําหน่ายแบตเตอรี่ลิเทียมไอออนเพื่อใช้ประกอบรถโดยสารไฟฟ้าและรถเพื่อการพาณิชย์ ในไตรมาสที่ 2/2565) โดยปัจจุบันสามารถผลิตได้เต็มกําลังการผลิตทั้งนี้เพื่อรองรับการขยายตัวของกลุ่มธุรกิจรถโดยสารไฟฟ้าและรถเพื่อการพาณิชย์ของกลุ่มบริษัทฯ
อีกทั้งยังมีรายได้การให้บริการของสถานีอัดประจุไฟฟ้า ซึ่งสอดคล้องกับการขยายธุรกิจของสถานีอัดประจุไฟฟ้าสำหรับยานยนต์ไฟฟ้า โดยปัจจุบันบริษัทฯ มีสถานีให้บริการอัดประจุไฟฟ้ารวมจำนวนทั้งสิ้น 487 สถานี